CELEX: 32014D0217
Language: ro
Date: 2014-04-11 00:00:00
Title: Decizia de punere în aplicare a Comisiei din 11 aprilie 2014 privind o contribuție financiară din partea Uniunii la măsurile de urgență pentru combaterea variolei ovine în Bulgaria, în 2013, și în Grecia, în 2013 și 2014 [notificată cu numărul C(2014) 2334]

15.4.2014   
               
               
                  RO
               
               
                  Jurnalul Oficial al Uniunii Europene
               
               
                  L 111/94
               
            
         DECIZIA DE PUNERE ÎN APLICARE A COMISIEI
         din 11 aprilie 2014
         privind o contribuție financiară din partea Uniunii la măsurile de urgență pentru combaterea variolei ovine în Bulgaria, în 2013, și în Grecia, în 2013 și 2014
         [notificată cu numărul C(2014) 2334]
         (Numai textele în limbile bulgară și greacă sunt autentice)
         (2014/217/UE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 3,
         întrucât:
         
                     (1)
                  
                  
                     Variola ovină este o boală infecțioasă virală a ovinelor și a caprinelor, care are un impact major asupra rentabilității creșterii ovinelor și care perturbă schimburile comerciale în interiorul Uniunii și exporturile în țări terțe.
                  
               
                     (2)
                  
                  
                     În cazul apariției unui focar de variolă ovină într-un stat membru, există riscul ca agentul patogen să se răspândească la alte ferme de ovine de pe teritoriul statului membru în cauză și în alte state membre și în țări terțe, prin intermediul schimburilor comerciale cu ovine vii sau cu produse care provin de la acestea.
                  
               
                     (3)
                  
                  
                     Directiva 92/119/CEE a Consiliului (2) stabilește măsuri care, în eventualitatea apariției unui focar, trebuie implementate fără întârziere și în regim de urgență de statele membre pentru a preveni răspândirea virusului și pentru a eradica această boală.
                  
               
                     (4)
                  
                  
                     În conformitate cu articolul 84 din Regulamentul (UE, Euratom) nr. 966/2012 al Parlamentului European și al Consiliului (3), angajarea cheltuielilor din bugetul Uniunii este precedată de o decizie de finanțare care prezintă elementele esențiale ale acțiunii care implică cheltuieli, adoptată de instituție sau de autoritățile cărora instituția le-a delegat competențe.
                  
               
                     (5)
                  
                  
                     Decizia 2009/470/CE stabilește procedurile care reglementează contribuția financiară din partea Uniunii la anumite măsuri veterinare, inclusiv la măsurile de urgență. În temeiul articolului 3 din decizia respectivă, statele membre obțin o contribuție financiară pentru cheltuielile aferente anumitor măsuri de eradicare a variolei ovine.
                  
               
                     (6)
                  
                  
                     Articolul 3 alineatul (6) din Decizia 2009/470/CE stabilește normele privind procentajul cheltuielilor suportate de statul membru respectiv care poate fi acoperit de contribuția financiară din partea Uniunii.
                  
               
                     (7)
                  
                  
                     Plata unei contribuții financiare din partea Uniunii la măsurile de urgență în vederea eradicării variolei ovine este reglementată de normele prevăzute în Regulamentul (CE) nr. 349/2005 al Comisiei (4).
                  
               
                     (8)
                  
                  
                     Focarele de variolă ovină au apărut în Bulgaria în 2013 și în Grecia în 2013 și 2014. În conformitate cu Directiva 92/119/CEE, Bulgaria și Grecia au luat măsurile necesare pentru combaterea acestor focare.
                  
               
                     (9)
                  
                  
                     Autoritățile din Bulgaria și Grecia au informat Comisia și celelalte state membre în cadrul Comitetului permanent pentru lanțul alimentar și sănătatea animală cu privire la măsurile aplicate în conformitate cu legislația Uniunii privind notificarea și eradicarea bolii și cu privire la rezultatele acestora.
                  
               
                     (10)
                  
                  
                     Prin urmare, autoritățile din Bulgaria și Grecia și-au îndeplinit obligațiile tehnice și administrative cu privire la măsurile prevăzute la articolul 3 alineatul (4) din Decizia 2009/470/CE și la articolul 6 din Regulamentul (CE) nr. 349/2005.
                  
               
                     (11)
                  
                  
                     În acest stadiu, valoarea exactă a contribuției financiare din partea Uniunii nu poate fi determinată. Pe baza ultimelor informații transmise de statele membre în cauză, costul compensării și cheltuielile operaționale sunt estimate la 79 186,33 EUR pentru Bulgaria și la 1 484 304,16 EUR pentru Grecia.
                  
               
                     (12)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
                  
               ADOPTĂ PREZENTA DECIZIE:
         
            Articolul 1
            Contribuția financiară acordată de Uniune Bulgariei și Greciei
            
               (1)   Bulgaria beneficiază de o contribuție financiară din partea Uniunii de maximum 40 000,00 EUR pentru cheltuielile suportate de acest stat membru pentru aplicarea măsurilor de combatere a variolei ovine în 2013, în conformitate cu articolul 3 alineatele (2) și (6) din Decizia 2009/470/CE.
            
            
               (2)   Grecia beneficiază de o contribuție financiară din partea Uniunii de maximum 700 000,00 EUR pentru cheltuielile suportate de acest stat membru pentru aplicarea măsurilor de combatere a variolei ovine în 2013 și 2014, în conformitate cu articolul 3 alineatele (2) și (6) din Decizia 2009/470/CE.
            
            
               (3)   Cuantumul final al contribuției financiare menționate la alineatele (1) și (2) se stabilește într-o decizie ulterioară care urmează a fi adoptată în conformitate cu procedura stabilită la articolul 40 alineatul (2) din Decizia 2009/470/CE.
            
         
         
            Articolul 2
            Angajamente de plată
            O primă tranșă în valoare de 310 000,00 EUR, care urmează a fi finanțată din linia bugetară 17 04 04 a bugetului financiar al UE pentru 2014, este plătită Greciei ca parte a contribuției financiare din partea Uniunii prevăzute la articolul 1 alineatul (2).
         
         
            Articolul 3
            Destinatari
            Prezenta decizie se adresează Republicii Bulgaria și Republicii Elene.
         
         
            Adoptată la Bruxelles, 11 aprilie 2014.
            
               
                  Pentru Comisie
               
               Tonio BORG
               
                  Membru al Comisiei
               
            
         
         
            (1)  JO L 155, 18.6.2009, p. 30.
         
            (2)  Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (JO L 62, 15.3.1993, p. 69).
         
            (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
         
            (4)  Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (JO L 55, 1.3.2005, p. 12).